Vist l'escrit de convocatòria de vaga formulada per la secció sindical de la CGT i els sindicats ACTUB i Plataforma Sindical de Autobuses, a l'empresa Transports de Barcelona, SA (registre d'entrada de data 4 de desembre de 2012), que està prevista del 17 de desembre al dia 20 de desembre de 2012, amb aturades de 9 a 11 hores, de 19.30 a 21.30 hores i de 2 a 4 hores; el dia 21 de desembre de 10 a 16 hores; el dia 25 de febrer de 2013 que amb una durada de 24 hores començarà a les 0 hores a excepte del torn de nit que començarà a les 22 hores del dia 24 de febrer; els dies 26 i 27 de febrer aturades de 9 a 11 hores, de 19.30 a 21.30 hores i de 2 a 4 hores i el dia 28 de febrer de 2013 que amb una durada de 24 hores començarà a les 0 hores a excepte del torn de nit que començarà a les 22 hores del dia 27 de febrer i afectarà tota la plantilla;
Vist l'escrit de convocatòria de vaga formulat per la Coordinadora Obrera Sindical, COS, a l'empresa Transports de Barcelona, SA (registre d'entrada de data de 5 de desembre de 2012), que està prevista per als dies 17, 18 i 20 de desembre de 2012, amb aturades de 2 a 4 hores, de 9 a 11 hores i de 19.30 a 21.30 hores per al personal conductor i de 3 a 4 hores, de 9.30 a 10.30 hores i de 21 a 22 hores per al personal de material mòbil, tallers, agents de centre i comandaments; i el dia 21 de desembre de 2012 de 10 a 16 hores afectant per igual a tota la plantilla;
Atès que el servei de transport de viatgers que efectua l'empresa Transports de Barcelona, SA, a la zona del Barcelonès cal considerar-lo un servei essencial per a la comunitat, ja que la seva interrupció afectaria el dret a la lliure circulació, recollit a l'article 19 de la Constitució;
Atès que l'autoritat governativa ha d'establir les mesures necessàries per tal de mantenir el servei essencial, tenint en compte que aquesta restricció ha de ser justificada i proporcional amb l'exercici legítim del dret de vaga, reconegut a l'article 28.2 de la Constitució;
Atès que, malgrat que existeixen altres mitjans de transport públic, com són el metro, els trens, els Ferrocarrils de la Generalitat de Catalunya, altres empreses d'autobusos amb parades a l'interior de Barcelona, el servei públic de taxi, o el desplaçament mitjançant automòbils privats, o també a peu o en bicicleta, el fet és que el transport públic urbà de superfície ha passat a ser un element indispensable com a tal mitjà, del tot necessari i imprescindible en l'entorn ciutadà, i que garanteix el dret a la mobilitat de molts ciutadans i constitueix un mitjà necessari per al desenvolupament d'altres drets;
Atès que el moviment de viatgers i desplaçaments s'ha anat diversificant en els últims anys i les hores d'entrada i sortida de la feina, ja siguin en centres de treball de la indústria com en els d'oficines i de comerços, i dels centres d'ensenyament i centres socials i sanitaris no es produeixen únicament en les anomenades hores punta, sinó que hi ha una distribució al llarg del dia que es tendeix a homogeneïtzar, motivada, entre d'altres, per les jornades intensives, les flexibilitats horàries i la conciliació de la vida laboral i familiar, i atès que aquest fet afecta d'una manera especialment greu les persones sense vehicle particular, les persones grans, les persones amb discapacitat, i les persones que resideixen a zones més aïllades, que són les que substancialment depenen del mitjà col·lectiu de transport;
Atès que, com en ordres anteriors en les quals s'han fixat serveis mínims per a aquesta mateixa empresa, es té en compte la diferent intensitat d'ús que d'aquest mitjà de transport fan al llarg del dia els usuaris.
D'una banda, les anomenades hores punta, que comprendrien des de les 6.30 a les 9.30 hores i des de les 16.00 a les 20.00 hores, i durant les quals, atesa la més alta incidència, queda justificat garantir el funcionament del servei amb un percentatge superior, i de l'altra, les anomenades hores vall, que coincideixen amb la resta de la jornada, i durant les quals es garanteix el servei amb un percentatge inferior;
Atès que les característiques de les vagues presents tenen una casuística en el seu desenvolupament que abasta molts tipus d'horaris, que van des de les 24 hores seguides fins a franges horàries que coincideixen en part en hores punta o només en les anomenades hores vall, havent-se reproduït aquesta modalitat de desenvolupament de les vagues en els darrers cinc mesos, en deu darreres vagues convocades que atenen a diferents criteris de convocatòria.
Sens dubte, i malgrat els esforços de l'operador a donar coneixement de les circumstàncies de les vagues a la ciutadania, aquesta pràctica sindical erràtica genera i ha generat molta confusió a la ciutadania en general i, en especial, als usuaris del transport urbà de la ciutat de Barcelona, implicant una minva substancial en la prestació del servei, i una afectació notable en les necessitats de mobilitat dels usuaris com a conseqüència de la desorientació provocada pels tipus de convocatòria, la qual cosa aconsella fixar serveis mínims durant tot el dia;
És en atenció a les raons exposades que, per als dies 17, 18, 19, 20 de desembre de 2012 i 26 i 27 de febrer de 2013, atès que el desenvolupament de la vaga es realitza en unes franges horàries que coincideixen majoritàriament amb les hores vall i per al dia 21 de desembre de 2012 en el qual la vaga coincideix amb les hores vall, es considera adient fixar uns serveis mínims consistents en el 20% del servei habitual; per als dies 25 i 28 de febrer de 2013 es considera adient fixar uns serveis mínims del 50% del servei habitual en les franges horàries de 06.30 a 09.30 hores i de 16.00 a 20.00 i del 20% del servei habitual la resta del dies;
En tot cas es mantindrà el servei indispensable per poder donar la infraestructura imprescindible per al funcionament dels serveis mínims indicats i s'haurà de complir el servei necessari per cobrir les sortides i les entrades des de les terminals en els inicis i finals de trajecte.
L'empresa, d'acord amb el comitè de vaga, podrà establir la distribució del nombre d'unitats per línia, sempre que en còmput global no superi els màxims fixats anteriorment;
Atès que s'ha sol·licitat a l'empresa i als sindicats convocants de les vagues que formulin una proposta sobre l'establiment dels serveis mínims, les quals consten en els expedients respectius;
Atès que s'ha demanat informe a l'Entitat Metropolitana del Transport i a la Direcció General de Transport i Mobilitat del Departament de Territori i Sostenibilitat;
Atès que aquesta Ordre substitueix el que es va dictar en l'Ordre EMO/395/2012, de 28 de novembre, pels motius exposats anteriorment;
La situació de vaga formulada, d'una banda, per la secció sindical de la CGT i els sindicats ACTUB i Plataforma Sindical de Autobuses per als dies 17, 18, 19, 20 i 21 de desembre de 2012 i els dies 25, 26, 27 i 28 de febrer de 2013, amb les particularitats expressades en el segon paràgraf d'aquesta Ordre i, d'altra banda, per la Coordinadora Obrera Sindical, COS, per als dies 17, 18, 20 i 21 de desembre de 2012, amb les particularitats expressades en el tercer paràgraf d'aquesta Ordre, i que afecten a tot el personal de l'empresa Transports de Barcelona, SA, s'entendrà condicionada al manteniment dels serveis mínims següents:
Dies 17, 18, 19, 20 i 21 de desembre de 2012 i 26 i 27 de febrer de 2013:
Dies 25 i 28 de febrer de 2013:
40% del servei habitual en les franges horàries de 06.30 a 09.30 hores i de 16.00 a 20.00 hores.
20% del servei habitual la resta del dia.
L'empresa farà aquests serveis mínims amb el personal imprescindible per portar-los a terme, un cop escoltat el Comitè de Vaga.
Aquests serveis mínims els prestarà, preferentment, el personal que no exerceixi el dret de vaga.
El cessament i les alteracions en el treball produïts pel personal necessari per al manteniment dels serveis mínims que determina l'article 1 seran considerats il·legals a efectes de l'article 16.1 del Reial decret llei 17/1977, de 4 de març, en relació amb l'article 54 del Reial decret legislatiu 1/1995, de 24 de març, pel qual s'aprova el Text refós de la Llei de l'Estatut dels treballadors.